Dótturfélag Samherja í Bretlandi hefur misst einn af tveimur stærstu viðskiptavinum sínum í landinu í hendur kínverskra framleiðenda að því er Undercurrent News greinir frá . Ákvörðunin var þó tekin áður en Samherjamálið sem ítarlega hefur verið fjallað um í fjölmiðlum undanfarið kom upp . Breska verslunarkeðjan J. Sainsbury hefur hætt viðskiptum við Samherja sem leitt hefur til uppsagna á 20 starfsmönnum pökkunarstarfsemi dótturfélagsins Ice Fresh í landinu . Eins og Viðskiptablaðið hefur fjallað um fylgist annar stærsti viðskiptavinur Samherja í landinu , verslunarkeðjan Marks & Spencer grant með þróun Samherjamálsins í Namibíu . Samherji stækkaði fiskpökkun sína í Grimsby í Bretlandi árið 2017 til að svara aukinni eftirspurn frá verslunarkeðjunum tveimur , en eftir að Sainsbury hætti viðskiptunum hefur skort á verkefni í fiskpökkuninni . Ákvörðun J. Sainsbury kom þó áður en Samherjaskjölunum 30 þúsund var lekið , þar sem því er haldið fram að namibískum ráðamönnum hafi verið greitt meira en 10 milljónir Bandaríkjadala fyrir kvóta í landinu . Undercurrent news hefur eftir breskum stjórnanda í matvælageiranum með þekkingu á málunum að ákvörðun Sainsburys sé ekki tengd Samherjaskjölunum heldur hafi verið í undirbúningi í langan tíma . Áður en Samherji stækkaði starfsemi sína í Bretlandi útvistaði dótturfélag fyrirtækisins í landinu , Ice Fresh , hluta starfseminnar í Kína , en nú virðist sem verslunarkeðjan hafi snúið sér beint þangað út og skorið út millimanninn . Félögin Qigdao Jiarong Food Co. , Tanford og Unibond , eru nú sögð sjá um fisksölu til J. Sainsbyru verslunarkeðjunnar .